राजधानी में इस समय जो प्रदूषण छाया, वह भले ही दिल्ली के दोष के कारण नहीं हो। उसके लिए पूरी तौर पर राजस्थान से आने वाली धूलभरी हवाएं ही जिम्मेदार हैं, लेकिन जानलेवा प्रदूषण से बचाव और निदान की जिम्मेदारी तो हमारी ही है। यानी इसके लिए तो दिल्ली को ही काम करना होगा। दिल्ली में प्रदूषण को लेकर हर 15 दिनों में समीक्षा और योजना संबंधी बैठक हुआ करती थी। लेकिन, बताया जा रहा है कि यह मीटिंग तीन महीने से नहीं हुई है। मुख्यमंत्री अरविंद केजरीवाल ने तो ट्वीट करके यहां तक लिख दिया कि दिल्ली के पर्यावरण सचिव ने पिछले 115 दिनों से पर्यावरण मंत्री से मुलाकात तक नहीं की और न ही किसी माध्यम से संवाद स्थापित किया। केजरीवाल के इस ट्वीट से साफ है कि प्रदूषण से बचाव को लेकर राजधानी में कोई भी काम काफी दिनों से नहीं हो रहा है। यह बताना जरूरी है कि सर्वोच्च न्यायालय के निर्देश पर दिल्ली और पड़ोसी प्रदेशों को मिलाकर एक कमेटी बनाई गई थी। इसी कमेटी की बैठक नियमित रूप से होनी चाहिए। यह कमेटी ही प्रदूषण बढऩे पर सरकारों को जरूरी कदम उठाने के लिए कहती है।